**Χρήσιμες πληροφορίες**

**για τη λειτουργία του νηπιαγωγείου**

**ΣΧΟΛΕΙΟ**

**1/θ ΝΗΠΙΑΓΩΓΕΙΟ ΣΑΒΑΛΙΩΝ**

**ΔΙΟΝΥΣΙΑ ΘΩΜΟΠΟΥΛΟΥ**

**ΝΗΠΙΑΓΩΓΟΣ**

**ΙΣΤΟΛΟΓΙΟ**

**ΣΧΟΛΕΙΟΥ** <http://blogs.sch.gr/nipsaval/>

**ΤΗΛΕΦΩΝΟ**

**ΣΧΟΛΕΙΟΥ 2622061938**

**ΩΡΑΡΙΟ ΛΕΙΤΟΥΡΓΙΑΣ**

**8:15-8:30 π.μ**

**ΩΡΑ ΠΡΟΣΕΛΕΥΣΗΣ**

**13:00 μ.μ**

**ΩΡΑ ΑΠΟΧΩΡΗΣΗΣ**

**Παρακαλώ:**

* Όλους τους γονείς-συνοδούς να **τηρούν τις ώρες προσέλευσης και αποχώρησης** προκειμένου να μην δημιουργούνται προβλήματα στην εύρυθμη λειτουργία του σχολείου.

Τα παιδιά κατά την προσέλευση τους να παραδίδονται στην νηπιαγωγό από τον υπεύθυνο συνοδό του( και όχι στην εξώπορτα) φορώντας **μάσκα συνοδός και μαθητής-τρια** . Προσπαθούμε να μην υπάρχει συγχρωτισμός κατά την είσοδο και έξοδο σας στο σχολείο,  **και πάντα στην είσοδο και έξοδό σας βάζετε για λόγους ασφαλείας τον σύρτη της εξώπορτας.**

**Δεν επιτρέπεται η παραμονή στο χώρο του νηπιαγωγείου**. **Μόλις κλειδωθεί στις 8.40π.μ η εξώπορτα, δεν επιτρέπεται η είσοδος σε περίπτωση αργοπορίας και ούτε περνάμε το παιδί πάνω από τα κάγκελα**.

Nα παραμείνετε πιστοί στην δήλωση ατόμων που θα αναλάβουν να συνοδεύουν τα παιδιά σας.

**ΣΤΑΘΕΡΟΣ ΚΑΙ ΥΓΙΗΣ ΣΥΝΟΔΟΣ ΚΑΘΗΜΕΡΙΝΑ ΛΟΓΩ ΣΥΝΘΗΚΩΝ**

* **Υποχρεωτικό είναι κάθε Τρίτη και Παρασκευή τα παιδιά να υποβάλλονται σε υπεύθυνο έλεγχο για Covid-19(με self-test)και οι γονείς να δηλώνουν το αποτέλεσμα στη πλατφόρμα** [**https://self-testing.gov.gr/**](https://self-testing.gov.gr/) **να συμπληρώνουν ή να εκτυπώνουν τη σχολική κάρτα του μαθητή/τριας, την οποία για την είσοδο τους στο σχολείο θα επιδεικνύουν στη νηπιαγωγό και θα υπάρχει στη τσάντα τους. Χωρίς αυτή τη βεβαίωση και τη χρήση μάσκας δεν επιτρέπεται η είσοδος στον μαθητή, αποχωρεί απ το σχολείο παίρνοντας απουσία.**
* **Η ΜΑΣΚΑ ΕΙΝΑΙ ΥΠΟΧΡΕΩΤΙΚΗ ΚΑΙ ΣΤΟ ΝΗΠΙΑΓΩΓΕΙΟ ΛΟΓΩ COVID 19. ΘΑ ΠΡΕΠΕΙ ΝΑ ΤΗΝ ΦΟΡΟΥΝ ΟΛΟΙ ΜΕΣΑ ΚΑΙ ΕΞΩ ΑΠ ΤΗΝ ΑΙΘΟΥΣΑ, ΟΠΟΥ ΕΙΝΑΙ ΣΧΕΔΟΝ ΑΔΥΝΑΤΟ ΝΑ ΚΡΑΤΗΘΟΥΝ ΟΙ ΑΠΟΣΤΑΣΕΙΣ. ΜΙΛΗΣΤΕ ΤΟΥΣ ΚΑΙ ΔΕΙΞΤΕ ΤΟΥΣ ΤΟΝ ΤΡΟΠΟ ΕΦΑΡΜΟΓΗΣ ΚΑΙ ΑΠΟΡΡΙΨΗΣ ΤΗΣ ΜΑΣΚΑΣ ΣΕ ΣΑΚΟΥΛΑΚΙ, ΤΗΝ ΥΓΙΕΙΝΗ ΤΩΝ ΧΕΡΙΩΝ ΚΑΙ ΟΤΙ ΔΕΝ ΑΓΓΙΖΟΜΑΣΤΕ ΚΑΙ ΑΝΤΑΛΛΑΣΟΥΜΕ ΑΝΤΙΚΕΙΜΕΝΑ ΔΙΚΑ ΜΑΣ ΚΑΙ ΔΕΝ ΑΓΓΙΖΟΥΜΕ ΤΗ ΜΑΣΚΑ, ΟΤΑΝ ΤΗ ΦΟΡΑΜΕ.**
* Απαραίτητο λοιπόν είναι να υπάρχει ένα **σακουλάκι ευρύχωρο με 3 μάσκες καθαρές** (με την ένδειξη καθαρές) **και 1 σακουλάκι για τις λερωμένες** στη τσάντα του παιδιού,(με την ένδειξη λερωμένες), γιατί είναι αναγκαίο λόγω ιδρώτα, σιέλων κτλ να τις αλλάζουν. Παρακαλώ να τις πλένετε καθημερινά ή να τις ανανεώνετε.

**ΣΗΜΑΝΤΙΚΗ ΕΠΙΣΗΜΑΝΣΗ**

* **Η φοίτηση είναι υποχρεωτική για νήπια και προνήπια, τα παιδιά παίρνουν απουσία, όταν δεν έρχονται. Με πάνω από 100 απουσίες χρειάζεται έγκριση από το ΠΕΚΕΣ για τη φοίτηση του νηπίου στο Δημοτικό, αλλιώς επαναφοιτά στο νηπιαγωγείο**.
* Η αποχώρηση νωρίτερα του προβλεπόμενου ωραρίου **απαγορεύεται**. Μπορεί να γίνει σε εξαιρετικές περιπτώσεις (έκτακτη επίσκεψη σε γιατρό κτλ) μόνο κατόπιν πρότερης συνεννόησης με την νηπιαγωγό και υπεύθυνης δήλωσης του γονέα.
* Σε περίπτωση που το παιδί λείπει από το σχολείο **πάνω από μια μέρα**, ενημερώνεται **η νηπιαγωγός τηλεφωνικά.**
* Όπως, επίσης όταν παραλαμβάνει το νήπιο κάποιος άλλος εκτός από τους γονείς.

**ΓΕΥΜΑΤΑ-ΔΙΑΤΡΟΦΗ**

**9:45 π.μ**

**ΩΡΑ ΔΕΚΑΤΙΑΝΟΥ ΓΕΥΜΑΤΟΣ**

**Τα παιδιά πρέπει να έχουν στην τσάντα τους για την εξυπηρέτησή τους στα γεύματα:**

Το κολατσιό τους, μια μικρή πετσέτα φαγητού ,ένα παγουρίνο με νερό καθώς και μωρομάντηλα και αντισηπτικό.

**Τροφές που καλό είναι να προτιμώνται**

**Φυσικοί χυμοί, λευκό γιαούρτι, συσκευασμένο γάλα, φρούτα, σπιτικά σάντουιτς, τοστ, σπιτικές πίτες, σπιτικά γλυκά**

**Τροφές που καλό είναι να αποφεύγονται**

**Σνακ του εμπορίου Κρουασάν, σοκολατοειδή, περιπτεροειδή, έτοιμα γλυκά, τυποποιημένες τροφές-χυμοί, πατατάκια, μπισκότα με σοκολάτα, γαριδάκια κτλ.**

**Σημαντικό:** Το όνομα του παιδιού πρέπει επίσης να αναγράφεται με ανεξίτηλο μαρκαδόρο και στο μπολ φαγητού του παιδιού και σε οποιοδήποτε άλλο είδος εξυπηρέτησης στο φαγητό (παγουρίνο κτλ). Και να ελέγχετε καθημερινά την τσάντα απομακρύνοντας υπολείμματα φαγητού και λερωμένες πετσέτες κτλ. Να ανανεώνετε καθημερινά το νερό σε καθαρό παγουρίνο.

Θα πρέπει να προετοιμάζετε τα παιδιά σας για το Νηπιαγωγείο φροντίζοντας:

* --Να τους εξασφαλίζετε τις απαραίτητες προϋποθέσεις για καλό ύπνο.
* --Να τους προσφέρετε υγιεινό πρωινό πριν την αναχώρησή τους από το σπίτι, να μην έρχονται νηστικά.

**ΕΝΔΥΜΑΣΙΑ**

* Στο νηπιαγωγείο παίζουμε, κυλιόμαστε, εργαζόμαστε με μπογιές ή άλλα υλικά. Έτσι είναι πολύ εύκολο να λερωθούμε. Καλό θα είναι λοιπόν τα παιδιά να έρχονται με **απλά και άνετα ρούχα και παπούτσια** που δεν εμποδίζουν την κίνηση.
* Αποφεύγουμε τα **πολύτιμα αντικείμενα** (σταυρούς, αληθινά κοσμήματα, αλυσίδες). Είναι εύκολο να χαθούν και επίσης μπορεί να προκαλέσουν πνιγμούς σε ενδεχόμενο αδέξιο τράβηγμα.

Δε φοράμε **τιράντες και ζώνες** που έχουν δυσκολία αφαίρεσης κατά την εξυπηρέτησή μας στην τουαλέτα. Kαι **παπούτσια με κορδόνια** καλό είναι να αποφεύγονται για πρόληψη ατυχημάτων αλλά και επειδή λύνονται όλη την ώρα .

* Τα μπουφάν να αναγράφουν το όνομα του παιδιού και να έχουν κρεμαστάρια καθώς εύκολα μπορεί να μπερδευτούν.

**ΑΥΤΟΕΞΥΠΗΡΕΤΗΣΗ**

Τα παιδιά θα πρέπει να έχουν **ήδη κατακτήσει** τις παρακάτω **δεξιότητες**:

* Τα παιδιά στο νηπιαγωγείο εξυπηρετούνται αυστηρά μόνα τους στην τουαλέτα . Μπορούν ναακολουθούν βασικούς κανόνες υγιεινής και φέτος ειδικά λογω covid 19. Δεν συνοδεύει, ούτε σκουπίζει, ούτε αλλάζει η νηπιαγωγός . Αν λερωθούν κάποια φορά καλούνται οι γονείς για αλλαγή. Αν δεν εξυπηρετείται δεν το στέλνετε σχολείο.(προϋπόθεση φοίτησης )
* Να ντύνονται και να ξεντύνονται μόνα τους.
* Να αναγνωρίζουν και να φροντίζουν τα πράγματά τους. (Να βάζετε ετικέτες με το όνομά του στα πράγματά του μέχρι να βεβαιωθείτε ότι το παιδί σας τα αναγνωρίζει)
* Να τρώνε μόνα τους.
* Να απαντούν όταν τα καλούν με το όνομα τους.
* Βοήθεια στο λύσιμο ή δέσιμο ζώνης, φουστανιού κτλ τους παρέχεται από την εκπαιδευτικό
* Μια αλλαξιά ρούχα για ενδεχόμενα «ατυχήματα» καλό είναι να υπάρχει πάντα στην τσάντα του παιδιού.

**ΑΣΦΑΛΗΣ ΣΥΝΥΠΑΡΞΗ**

* Θα πρέπει να συζητήσετε με τα παιδιά σας και να καταλάβουν ότι στο Νηπιαγωγείο θα πρέπει:
* Να παίζουν με τα άλλα παιδιά.
* Να μοιράζονται τα πράγματα του σχολείου με τους άλλους.
* Να ακούνε και να παρακολουθούν τις οδηγίες της νηπιαγωγού.
* Να τα παροτρύνετε να μιλούν στη δασκάλα τους όταν κάποιο άλλο παιδί τα ενοχλεί αντί να είναι επιθετικά. Δε συμβουλεύουμε τα παιδιά να ανταποδίδουν κάποιο χτύπημα ή σπρώξιμο που δέχτηκαν. Προωθούμε την ικανότητα αντιμετώπισης με διάλογο. Οποιοδήποτε πρόβλημα προκύψει λύνεται από τα ίδια τα παιδιά με τους χειρισμούς της νηπιαγωγού. Δεν ωθούμε τα παιδιά να κάνουν παλαίστρα το χώρο του σχολείου.
* Παροτρύνουμε το παιδί να μιλά στη νηπιαγωγό της τάξης για οτιδήποτε το απασχόλησε ή το ενόχλησε. Αν κάτι παραμένει μυστικό, δε μπορεί και να λυθεί.
* Από τη μεριά μας παροτρύνουμε τα παιδιά από την αρχή της χρονιάς να μην εκθέτουν τον εαυτό τους για κανέναν λόγο σε καταστάσεις που μπορεί να προκαλέσουν ατυχήματα.

Όποιο πρόβλημα αντιμετωπίζει το παιδί, καλό είναι να το μοιραστείτε μαζί μου για να βρούμε λύση μαζί.

**ΧΟΡΗΓΗΣΗ ΥΛΙΚΟΥ**

Στο νηπιαγωγείο τα «άχρηστα» υλικά γίνονται χρήσιμα σε ένα πλήθος δημιουργιών μας. Παρακαλούμε όποιος δε χρειάζεται τα παρακάτω υλικά να τα φέρει κατόπιν συνεννόησης μαζί μου:

**Κορδέλες- κουμπιά, άδειες συσκευασίες τροφίμων,υφάσματα,μαξιλάρια, καπάκια, ρολά κτλ**

**Παιχνίδια , βιβλία ,παζλ σε καλή κατάσταση**

**ΠΑΙΧΝΙΔΙΑ…**

**Δε φέρνουμε** μέσα στην τσάντα μας **παιχνίδια ή όποιο άλλο αντικείμενο** από το σπίτι παρά μόνο αν το έχει προηγουμένως εγκρίνει η νηπιαγωγός .

**ΠΡΟΣΕΞΤΕ…**

* Την κατάλληλη ψυχολογική προετοιμασία του παιδιού σας κατά τις πρώτες μέρες παραμονής του στο σχολείο.
* **Τις ανακοινώσεις που θα βλέπετε είτε στον πίνακα ανακοινώσεων** είτε θα σας δίνονται προσωπικά. Ή ελέγχετε για ανακοινώσεις και την τσάντα του παιδιού.
* Πολλές φορές θα σας ενημερώνω με κάποιο έντυπο για ότι είναι απαραίτητο κατά τη διάρκεια της σχολ .χρονιάς.
* Επίσης κατά τη διάρκεια της σχολ. χρονιάς πραγματοποιούνται **4 ενημερωτικές συναντήσεις από τη νηπιαγωγό κατά τις οποίες είναι απαραίτητη η συμμετοχή σας.( αν το επιτρέπουν μελλοντικά οι συνθήκες).**
* **Παρακαλώ ενημερωθείτε σχολαστικά για τον Εσωτερικό Κανονισμό του σχολείου που θα αναρτηθεί στο ιστολόγιο κτλ.**

**ΥΓΕΙΑ/ ΥΓΙΕΙΝΗ**

* Παρακαλώ να ενημερώσετε σε περίπτωση που το παιδί σας πάσχει από κάποια ασθένεια ή έχει κάποια αλλεργία/ δυσανεξία, για να μπορώ να βοηθήσω αν και εφόσον χρειαστεί. Αφήστε τηλέφωνα ανάγκης για να μπορώ να σας ειδοποιήσω. Ενημερώστε αν το **παιδί σας προσβληθεί από κάποια μεταδοτική ασθένεια και κρατείστε το στο σπίτι,** σύμφωνα με τις οδηγίες του γιατρού. Σε αυτό το σημείο σας ενημερώνω ότι απαγορεύεται η χορήγηση φαρμάκων από τη νηπιαγωγό, γι αυτό σε περίπτωση που το παιδί χρειαστεί αντιβίωση ενώ έρχεται στο σχολείο, ρυθμίστε την στις ώρες που το παιδί θα βρίσκεται στο σπίτι.
* Παιδί με συμπτώματα καταρροής, πονόλαιμο, βήχα, πόνους στο σώμα , πυρετό, εμετό και ότι άλλο δηλώνει ασθένεια, παρακαλώ πάρα πάρα πολύ να μένει σπίτι για ευνόητους λόγους. Αν ένα παιδί παρουσιάσει στο σχολείο ύποπτα συμπτώματα απομονώνεται, όσο γίνεται, από τα άλλα και καλούνται οι γονείς να τα παραλάβουν και να τα πάνε στον παιδίατρο. Αν πρόκειται για κρούσμα με ενημερώνει ο παιδίατρος για να ειδοποιηθεί ο ΕΟΔΥ και η δνση Α/βαθμιας για να ακολουθηθει το πρωτόκολλο.
* Αν πρόκειται για απλή ίωση, μετά το πέρας απύρετου 24ωρου και χωρίς άλλο σύμπτωμα επιστρέφει στο σχολείο.
* Ελέγχουμε τακτικά τα κεφάλια των παιδιών μας για ανεπιθύμητους επισκέπτες. **Οι ψείρες** πηγαίνουν συνήθως στα καθαρά κεφάλια. Δε ντρεπόμαστε να ενημερώσουμε την νηπιαγωγό αν έχουμε εντοπίσει ψείρες στο παιδί μας ώστε να γίνουν οι απαραίτητες συστάσεις και στους άλλους γονείς.
* Κόβετε συχνά τα νύχια των παιδιών για λόγους μικρόβιων και φροντίζετε για την καθαριότητα του νηπίου.Να τους μαθαίνετε κανόνες υγιεινής , να πλένουν τα δόντια τους και τα χέρια τους και γενικά να έρχονται καθαρά στο σχολείο.

**ΩΡΟΛΟΓΙΟ ΠΡΟΓΡΑΜΜΑ ΝΗΠΙΑΓΩΓΕΙΟΥ**

**Ενημερώνω ότι λόγω της ιδιαίτερης κατάστασης θα κάνουμε συχνά διαλείμματα «μάσκας» στον αύλειο χώρο**

|  |  |
| --- | --- |
| 8:15-8:30 | Υποδοχή μαθητών |
| 8:30-9:15 | Ελεύθερες δραστηριότητες(γωνιές) |
| 9:15-10:00 | Προσευχή, συζήτηση, ανάπτυξη οργανωμένων δραστηριοτήτων- Πρόγευμα |
| 10:00-10:45 | Διάλειμμα |
| 10:45-11:30 | Ανάπτυξη οργανωμένων δραστηριοτήτων-εργαστήρια δεξιοτήτων |
| 11:30-12:10 | Ελεύθερες δραστηριότητες(γωνιές) |
| 12:10-12:45 | Ανάπτυξη οργανωμένων δραστηριοτήτων |
| 12:45-13:00 | Προετοιμασία-Αποχώρηση μαθητών |

* Φέτος για πρώτη φορά στα νηπιαγωγεία θα εφαρμοστεί η διδασκαλία της αγγλικής γλώσσας 2 διδακτικές ώρες την εβδομάδα από την καθηγήτρια αγγλικών κα Δήμητρα Φιλιπποπούλου.
* Επίσης εφαρμόζονται για πρώτη φορά στα σχολεία τα εργαστήρια δεξιοτήτων με στόχο την ευαισθητοποίηση των παιδιών απέναντι α) στο ευ ζην, β)την περιβαλλοντική φροντίδα, γ)την κοινωνική συναίσθηση και ευθύνη και δ)την δημιουργική σκέψη και πρωτοβουλία. Πρόκειται λοιπόν για 4 θεματικούς κύκλους ( ένας ανά 2μηνια) και θα υλοποιούνται σε 3 διδακτικές ώρες την εβδομάδα.
* Ενημερώσεις και δράσεις μας θα αναρτώνται συχνά και στο blog/ιστοσελίδα του σχολείου μας <http://blogs.sch.gr/nipsaval/>

Σας ευχαριστώ εκ των προτέρων για τη συνεργασία και σας εύχομαι μια καλή και δημιουργική χρονιά μέσα σε τόσο δύσκολες και ιδιαίτερες συνθήκες

**Καλή σχολική χρονιά!**

**Σας ευχαριστώ**

**Η Νηπιαγωγός**

**Διονυσία Θωμοπούλου**